Leonardo DiCaprio wil die 'Greta-effek' inspan | Netwerk24
Leonardo DiCaprio wil die 'Greta-effek' inspan
Deur Meghan Lawrence 04 November 2019 09:56
Die Oscar-bekroonde akteur Leonardo DiCaprio (44), wat bekend is vir sy omgewingsaktivisme, het die Sweedse tiener Greta Thunberg (16) ontmoet en haar as 'n "leier van ons tyd" beskryf.
Greta geniet hoë aansien en beroemdheid danksy sosiale media en haar emosionele toespraak op die Verenigde Nasies se klimaatberaad in September.
Haar klimaat-aktivisme staan as die "Greta-effek" bekend en sy is 'n ikoon sedert sy in Augustus 2018 by die skool gedros het om buite die Sweedse parlement te gaan staan om aan te dring op strenger maatreëls teen klimaatsverandering.
DiCaprio het 'n foto van sy ontmoeting met Greta op sosiale media gedeel.
DiCaprio sê in 'n inskrywing op Instagram hy hoop haar boodskap laat ander mense wakker skrik.
"Die toekoms sal ons oordeel oor wat ons vandag vir die toekomstige geslagte doen. Ek hoop Greta se boodskap laat wêreldleiers wakker skrik sodat hulle besef die tyd vir niks doen is verby," sê DiCaprio.
Hy sê dit is vanweë Greta en ander jong aktiviste oraloor dat hy optimisties oor die toekoms kan wees.
"Dit was 'n eer om tyd saam met Greta te kon deurbring. Ek en sy het 'n ooreenkoms bereik dat ons mekaar sal ondersteun in die hoop dat ons 'n beter toekoms vir ons planeet kan beding."
DiCaprio het die Leonardo DiCaprio-stigting begin, waardeur hy die welstand van alle lewe op aarde wil bevorder.